Nakon što je više medija obznanilo da je referendum o projektu Plomin C propao jer na njega nije izašlo više od pola građana, više nevladinih udruga upozorilo je kako je riječ o krivom tumačenju Zakona o referendumu. Vjeran Piršić iz udruge Eko Kvarner podsjetio je kako ovaj zakon propisuje da se na savjetodavnom referendumu odlučuje većinom glasova birača koji su izašli na glasovanje.

"Smatramo da su učestale tvrdnje pojedinih novinara (i komentatora) da je jučerašnji referendum 'propao' posljedica ili nepoznavanja pozitivnih zakonskih propisa RH ili samo dio višegodišnjeg permanentnog rada istih na zagovaranju realizacije kontroverznog projekta Plomin C, suprotno jasno iskazanoj želji građana Labinštine", istaknuo je Vjeran Piršić, podsjećajući da je na referendum za ulazak Hrvatske u EU izašlo 43,51 posto birača. Slično su istaknuli iz GONG-a, navodeći na svom Facebook profilu kako "za savjetodavni referendum nije potreban kvorum izlaznosti od 50 posto plus jedan."

Ukupna izlaznost na referendumu o Plominu C prema neslužbenim rezultatima bila je 36 posto, od čega se protiv izgradnje izjasnilo 94 posto građana Labinštine.